C 23/2
HR
Službeni list Europske unije
23.1.2023.
(5)
Na temelju prethodnih inicijativa kao što su „Izjava iz Tallinna o e-upravi” i „Berlinska deklaracija o digitalnom društvu i digitalnoj upravi utemeljenoj na vrijednostima”, u „Lisabonskoj deklaraciji o digitalnoj demokraciji sa svrhom” države su članice pozvale na primjenu modela digitalne transformacije kojim se jača ljudska dimenzija digitalnog ekosustava i čija je okosnica jedinstveno digitalno tržište.
Države članice pozvale su i na primjenu modela digitalne transformacije kojim se jamči da tehnologija pomaže u poduzimanju mjera protiv klimatskih promjena i za zaštitu okoliša.
(6)
EU-ova vizija digitalne transformacije u službi je čovjeka, jača položaj pojedinca i potiče inovativna poduzeća.
Odlukom o programu politike za digitalno desetljeće do 2030.
utvrđuju se konkretni digitalni ciljevi koji se temelje na četiri glavne točke (digitalne vještine, digitalna infrastruktura te digitalizacija poduzeća i javnih usluga).
Pristup EU-a digitalnoj transformaciji naših društava i gospodarstva osobito obuhvaća otvorenu digitalnu suverenost, poštovanje temeljnih prava, vladavinu prava i demokraciju, uključenost, pristupačnost, jednakost, održivost, otpornost, sigurnost, poboljšanje kvalitete života, dostupnost usluga i poštovanje prava i težnji svih osoba.
Trebao bi doprinijeti dinamičnom, resursno učinkovitom i pravednom gospodarstvu i društvu u EU-u.
(7)
U ovoj se Deklaraciji navode zajedničke političke namjere i obveze te se podsjeća na najrelevantnija prava u kontekstu digitalne transformacije.
Deklaracija bi ujedno trebala usmjeravati oblikovatelje politika tijekom promišljanja o viziji digitalne transformacije koja mora biti u službi čovjeka te podupirati solidarnost i uključenost putem povezivosti, digitalnog obrazovanja, osposobljavanja i vještina, poštenih i pravednih radnih uvjeta te pristupa digitalnim javnim uslugama na internetu.
U njoj se ponovno ističe važnost slobode izbora u interakcijama s algoritmima i sustavima umjetne inteligencije te u pravednom digitalnom okružju, potiče sudjelovanje u digitalnom javnom prostoru, jačaju sigurnost, zaštita i osnaživanje u digitalnom okružju, posebno za djecu i mlade, uz istodobno osiguravanje privatnosti i osobne kontrole nad podacima, te promiče održivost.
Različita poglavlja ove Deklaracije trebala bi činiti sveobuhvatan referentni okvir i ne bi ih trebalo čitati zasebno.
(8)
Ova bi Deklaracija također trebala služiti kao referentna točka za poduzeća i druge relevantne aktere pri razvoju i uvođenju novih tehnologija.
U tom je pogledu važno promicati istraživanje i inovacije.
Usto bi posebnu pozornost trebalo posvetiti MSP-ovima i start-up poduzećima.
(9)
Demokratsko funkcioniranje digitalnih društava i gospodarstva trebalo bi dodatno pojačati, uz potpuno poštovanje vladavine prava, djelotvornih pravnih lijekova i izvršavanja zakonodavstva.
Ovom se Deklaracijom ne utječe na zakonita ograničenja ostvarivanja pravâ, s ciljem da ih se uskladi s ostvarivanjem drugih prava, kao ni na nužna i proporcionalna ograničenja u javnom interesu.
(10) Deklaracija se prije svega temelji na primarnom pravu EU-a, osobito Ugovoru o Europskoj uniji, Ugovoru o funkcioniranju Europske unije i Povelji EU-a o temeljnim pravima, kao i na sekundarnom pravu i sudskoj praksi Suda Europske unije.
Zasniva se i na europskom stupu socijalnih prava te ga dopunjuje.
Deklarativne je prirode, pa kao takva ne utječe na sadržaj pravnih pravila ili njihovu primjenu.
(11) EU bi trebao promicati Deklaraciju u odnosima s drugim međunarodnim organizacijama i trećim zemljama, među ostalim odražavanjem tih pravila i načela u svojim trgovinskim odnosima, s ciljem da se međunarodni partneri diljem svijeta vode tim načelima na putu prema digitalnoj transformaciji u kojoj su na prvom mjestu građani i njihova univerzalna ljudska prava.
Deklaracija bi osobito trebala služiti kao referenca za aktivnosti u kontekstu međunarodnih organizacija, kao što je ostvarivanje Programa održivog razvoja do 2030., te pristup upravljanju internetom koji uključuje više dionika.